ЗэхъуэкIыныгъэхэм къагъэлъагъуэ къэралым и унафэщIхэм ди щIыналъэм къыхуащI гулъытэм зэрыхэхъуэр
«Урысейм и МВД-м и къэрал кIуэцI дзэхэм я зэгухьэныгъэу Кавказ Ищхъэрэм щыIэм и унафэщI генерал-лейтенант Меликов Сергей Урысей Федерацэм и Президентым и полномочнэ лIыкIуэу Кавказ Ищхъэрэ федеральнэ округым къызэрагъэкIуар, Красноярск крайм и губернатор Кузнецов Лев УФ-м Кавказ Ищхъэрэм и IуэхухэмкIэ и министрым и къулыкъум зэрагъэувар хуэунэтIащ ди щIыналъэм нэхъри зегъэужьыным, абы и экономикэ зэфIэкIым зегъэубгъуным, апхуэдэу, нэхъыщхьэращи — цIыхухэм я шынагъуэншагъэркъызэгъэпэщыным.
Апхуэдэу къэлъытапхъэщ Кавказ Ищхъэрэм щыIэ щытыкIэм фIыуэ щыгъуазэ Хлопонин Александр Урысейм и Правительствэм и УнафэщIым и къуэдзэу къызэрынэр икIи ди щIыналъэм абы и нэIэ зэрытригъэтынур. ЗэхъуэкIыныгъэхэм къагъэлъагъуэ къэралым и унафэщIхэм Кавказ Ищхъэрэм къыхуащI гулъытэм зэрыхэхъуэр», — иужьрей зэхъуэкIыныгъэхэм теухуауэ жиIащ КъБР-м и Iэтащхьэм и къалэнхэр пIалъэкIэ зыгъэзащIэ КIуэкIуэ Юрий.
КъБР-м и Iэтащхьэмрэ Правительствэмрэ я пресс-IуэхущIапIэ.
